Grozīta vienotā dokumenta publikācija pēc maznozīmīga grozījuma apstiprināšanas saskaņā ar Regulas (ES) Nr. 1151/2012 53. panta 2. punkta otro daļu

(2020/C 208/06)

Eiropas Komisija ir apstiprinājusi šo maznozīmīgo grozījumu saskaņā ar Komisijas Deleģētās regulas (ES) Nr. 664/2014 (1) 6. panta 2. punkta trešo daļu

Šā maznozīmīgā grozījuma apstiprināšanas pieteikums ir pieejams Komisijas datubāzē eAmbrosia.

VIENOTS DOKUMENTS

“MELA DI VALTELLINA”

ES Nr.: PGI-IT-0574-AM01 – 17.2.2020.

ACVN ( ) AĢIN (X)

1. Nosaukums vai nosaukumi

“Mela di Valtellina”

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Apraksts par produktu, uz kuru attiecas 1. punktā minētais nosaukums

“Mela di Valtellina” ražošanai izmanto šādu šķirņu ābolus: ‘Red Delicious’, ‘Golden Delicious’, ‘Gala’. Produktus laižot tirdzniecībā, to īpašībām ir jābūt tādām, kā aprakstīts tālāk. ‘Red Delicious’: miza bieza, bez vaska kārtiņas, mizas krāsa koši sarkana, spīdīga, dominējošā krāsā ir vairāk nekā 80 % no augļa virsmas, miza gluda, bez rūsinājuma un taukainības, izturīga pret mehānisku iedarbību. Auglim ir iegarena nošķelta konusa forma, tas ir piecdaivains un šķērsgriezumā izskatās kā piecskaldnis. Minimālais diametrs ir 65 mm. Minimālais cukuru saturs pārsniedz 10 Briksa grādus. Mīkstums balts ar vidēji stipru ābolu aromātu. Labi jūtama medus, jasmīnu un aprikožu smarža. Ļoti kraukšķīgs un sulīgs. Garša pārsvarā salda, ar patīkamu skābumu un vidēji stipru aromātu. Nav rūgtenuma. Mīkstuma blīvums nav mazāks par 5 kg/cm2. Šķirnes ‘Golden Delicious’ ābolu īpašības ir šādas: uz mizas nav vaska, auglim nogatavojoties, mizas krāsa kļūst intensīvi dzeltena, saules pusē dažreiz sārta, reizumis ar rūsinājumu, miza jutīga pret mehānisku iedarbību. Sfēriska vai iegarena nošķelta konusa forma, garengriezumā viegli rievota. Minimālais diametrs ir 65 mm. Minimālais cukuru saturs pārsniedz 11,5 Briksa grādus. Mīkstums krēmbalts, tam piemīt stiprs ābolu aromāts; mīkstuma blīvums vidējs, mīkstums vidēji kraukšķīgs un vidēji sulīgs, gandrīz bez miltainuma. Augļi izceļas ar saldumu, vienlaikus saglabājot arī pietiekami daudz skābuma, kas ir augļa svaiguma pazīme. Ābols ir vidēji aromātisks. Nav rūgtenuma. Mīkstuma blīvums nav mazāks par 5 kg/cm2. Šķirnes ‘Gala’ ābolu īpašības ir šādas: miza spīdīgi sarkana, sarkanā krāsā ir vismaz 30 % no augļa virsmas ‘Gala’ standarta šķirnei un 65 % – uzlabotiem kloniem. Auglim ir īsa, nošķelta konusa forma ar diezgan labi attīstītām piecām galotnes daivām. Minimālais diametrs ir 65 mm. Minimālais cukura saturs pārsniedz 11 Briksa grādus. Mīkstums krēmbalts, vidēji smaržīgs. Tas ir vidēji blīvs un ļoti sulīgs, nav miltainuma. Garša salda, nedaudz skāba; patīkams, vidēji stiprs aromāts. Nav rūgtenuma. Mīkstuma blīvums nav mazāks par 5 kg/cm2. Tirdzniecībā laiž Ekstra un I šķiras augļus.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

—

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Ražošanas darbības ir jāveic noteiktajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

“Mela di Valtellina” laiž tirdzniecībā iesaiņotus gofrētā kartona kārbās, uz kartona paplātēm, izbīdāmās kastēs (traypak), koka redeļu kastēs, atkārtoti lietojamās plastmasas kastēs un pa vairākiem augļiem iesaiņotus aizzīmogotos iesaiņojumos (paplātes, kartona kārbas, maisi).

3.6. Ar reģistrēto nosaukumu apzīmētā produkta marķēšanas īpašie noteikumi

Vārdu savienojumam ““Mela di Valtellina” Indicazione Geografica Protetta” (aizsargāta ģeogrāfiskās izcelsmes norāde) vai tās saīsinājumam “IGP” (AĢIN) uz aizzīmogotajiem iesaiņojumiem vai atsevišķiem augļiem ir jābūt skaidri un labi salasāmam, tajā lietotajiem burtiem ir jābūt lielākiem par burtiem, kas lietoti jebkurā citā norādē. Ja izmanto atsevišķas uzlīmes, tām ir jābūt vismaz uz 50 % no iesaiņojumā esošajiem augļiem. Ja šādas uzlīmes neizmanto, augļi ir jāiepako slēgtā, aizzīmogotā iesaiņojumā. Logotips ietver vārdu savienojumu ““Mela di Valtellina” Indicazione Geografica Protetta”. Marķējumā izmanto šādas krāsas: sarkana (pantone red 032), zaļa (pantone 355) un melna (100 %). Marķējumam izmanto burtveidolu Futura Bold.

4. Ģeogrāfiskā apgabala īsa definīcija

“Mela di Valtellina” ražošanas apgabalā ietilpst šādu Sondrio provinces pašvaldību teritorijas: Albosaggia, Andalo Valtellino, Ardenno, Berbenno di Valtellina, Bianzone, Buglio in Monte, Caiolo, Castello dell’Acqua, Castione Andevenno, Cedrasco, Cercino, Chiavenna, Chiuro, Cino, Civo, Colorina, Cosio Valtellino, Dazio, Delebio, Dubino, Faedo Valtellino, Forcola, Fusine, Gordona, Grosio, Grosotto, Lovero, Mantello, Mazzo di Valtellina, Mese, Mello, Montagna in Valtellina, Morbegno, Novate Mezzola, Piateda, Piantedo, Piuro, Poggiridenti, Ponte in Valtellina, Postalesio, Prata Camportaccio, Rogolo, Samolaco, San Giacomo Filippo, Sernio, Sondalo, Sondrio, Spriana, Talamona, Teglio, Tirano, Torre di Santa Maria, Tovo di Sant’Agata, Traona, Tresivio, Verceia, Vervio, Villa di Chiavenna un Villa di Tirano.

5. Saikne ar ģeogrāfisko apgabalu

“Mela di Valtellina” audzēšanas apgabals ir īpašs, pateicoties labvēlīgajai iedarbībai, ko nodrošina Valtellīnas ieleja. Ieleja ir vērsta austrumu–rietumu virzienā, no ziemeļiem to aizsargā Rētijas Alpi, no dienvidiem – Bergāmo Piekšalpi. Tāpēc ielejā ir ļoti maigs klimats un gaisa cirkulāciju nodrošina fēns – sauss un silts vējš, kas paaugstina gaisa temperatūru un samazina gaisa mitrumu. Ieleja plešas 200–900 m augstumā virs jūras līmeņa, tāpēc augļu dārzi saņem daudz gaismas un tajos ir nodrošināta laba gaisa cirkulācija. Augļu dārzi ir izvietoti galvenokārt uz aluviālas izcelsmes koniskiem pauguriem, kam raksturīga raupja, ūdenscaurlaidīga augsnes struktūra, kur neveidojas stāvoši ūdeņi, un augsne ir paskāba vai skāba.

Apkopojot organoleptiskā vērtējuma rezultātus, noskaidrojās, ka visu triju nosaukuma “Mela di Valtellina” ābolu šķirņu kopējās īpašības ir stingrs, kompakts, kraukšķīgs un smaržīgs mīkstums. Konkrēti:

— šķirnei ‘Gala’ ir vidēji kompakts un ļoti sulīgs mīkstums bez miltainuma; garša salda, maz skābuma, nav rūgtenuma; vidēji stiprs aromāts,

— šķirne ‘Golden Delicious’ izceļas ar vidēju augļa mīkstuma blīvumu, vidēju kraukšķīgumu un sulīgumu, nav miltainuma; mīkstums ir salds un ļoti aromātisks,

— šķirnes ‘Red Delicious’ āboli ir ļoti smaržīgi ar medus, jasmīna un aprikožu smaržas niansēm; mīkstums ir ļoti stingrs, kraukšķīgs un sulīgs; aromāts vidēji stiprs.

Turklāt augļiem piemīt tādas īpašības kā ļoti koša krāsa un iegarena, ļoti pievilcīga forma; šīs īpašības vēl pastiprina labie saules gaismas apstākļi, ko nodrošina 4. punktā aprakstītā Valtellīnas ielejas orientācija pret debess pusēm.

“Mela di Valtellina” labā slava sāka izplatīties jau pēc Otrā pasaules kara un laika gaitā ir palielinājusies, pateicoties dažādu dārzkopības kooperatīvu centieniem, kuri sadarbībā ar universitāšu pētnieciskajiem institūtiem, kas specializējas ābeļu audzēšanas kultūrā, attīstīja ābeļu audzēšanas nozari Valtellīnas ielejā. Jau 1968. gadā Ponte in Valtellina pašvaldībā ar Società Orticola Italiana (Itālijas dārzkopju apvienības) atbalstu notika “Otrais Itālijas kalnu augļkopju kongress”, kuram 1983. gadā sekoja “Šķirņu atlases un kalnu augļkopības atjaunotnes kongress”. Ābeļu audzēšanas kultūrā ievēro vairāku tradicionālu audzēšanas paņēmienu kopumu. Šos paņēmienus mūsdienās izmanto ābeļu komercaudzēšanā, kas, gadu gaitā attīstoties, ir kļuvusi par vienu no ielejas ekonomikas balstiem un ir saistīta ar dažādām citām darbībām, piemēram, mehanizāciju, apūdeņošanu, tehniskā aprīkojuma nodrošināšanu, tirgvedības pakalpojumiem, iepakošanu un transportu. Valtellīnas ielejas ābolu audzēšanas nozares reputācija ir ļāvusi piesaistīt arī ievērojamus ieguldījumus, un kā piemēru var minēt lauksaimnieciskās apvienības Consortio Sponda Soliva apūdeņošanas sistēmu, kas nodrošina apūdeņošanu 2 000 ha platībai. Tā tika radīta 20. gadsimta 70. gados un tika finansēta ar Eiropas Lauksaimniecības virzības un garantiju fonda (ELVGF) piešķirtajiem aizdevumiem. Gadu gaitā, pateicoties ražošanas apgabala īpašībām, šie augļi kļuvuši arvien iecienītāki patērētāju vidū. Ielejas nogāžu orientācija – tās pavērstas austrumu–rietumu virzienā – ir parādība, kas nav sastopama nekur citur Alpu augļkopības apgabalos un ļoti bagātīgi nodrošina saules gaismu, kura veicina 3.2. punktā aprakstīto augļa mizas īpašību attīstību. Šādas reljefa īpatnības, kas nodrošina šai teritorijai izcilus saules gaismas apstākļus, apvienojumā ar ievērojamām diennakts temperatūras svārstībām, irdenām augsnēm bez stāvošiem ūdeņiem un līdzsvarotu nokrišņu režīmu, kas augļu mizu pakļauj mitrā un sausā perioda cikliskai maiņai, rada āboliem optimālus nogatavošanās apstākļus, piešķirot tiem stingru, kraukšķīgu mīkstumu un iegarenāku, nedaudz rievainu formu. Minētās trīs ābeļu šķirnes, uz kurām attiecina šo ģeogrāfisko nosaukumu, Valtellīnas ielejā dod vislabākās kvalitātes ābolus. Šīs trīs šķirnes – ‘Golden Delicious’, ‘Red Delicious’ un ‘Gala’ – pakāpeniski ir izpelnījušās patērētāju un audzētāju atzinību, jo tajās vairāk nekā citās ābolu šķirnēs atspoguļojas apgabala īpašības, to vidū īpašības, kuru pamatā ir cilvēkfaktori. Teritorijas specifika un audzētāju prasme, gadiem ilgi piekopjot nemainīgus audzēšanas paņēmienus un saudzējot un aizsargājot ielejas un kalnus, kā arī audzētāju vēlme kopš 20. gadsimta 80. gadiem informēt patērētājus par savu ābolu kvalitāti, ar skaidrām norādēm uz iepakojuma uzsverot to izcelsmi – Valtellīnas ieleja –, veicināja šā produkta popularitāti gan Itālijas, gan arī ārvalstu patērētāju vidū. To apstiprina fakts, ka lielveikalos un specializētajos veikalos “Mela di Valtellina” tirgo kā augstākā labuma produktus. Vidējā ražotāja cena par kilogramu ‘Golden Delicious’ ābolu un kilogramu ‘Red’ ābolu 1968. gadā bija attiecīgi 85 liras un 80 liras, savukārt 1974. gadā šī cena jau bija attiecīgi 105 un 110 liras. Vien dažus gadus vēlāk – 1979. gadā – cenas jau bija trīskāršojušās un sasniedza 330 liras par kilogramu ‘Golden Delicious’ ābolu un 420 liras par kilogramu ‘Red Delicious’ ābolu. Desmitgadē pēc 1987. gada vidējā cena par kilogramu bija attiecīgi 680 un 830 liras. Kopš 1996. gada cenas turpināja celties, un 2006. gadā kilograms ‘Golden Delicious’ ābolu maksāja 0,31 EUR un kilograms ‘Red Delicious’ un ‘Gala’ ābolu – 0,37 EUR. Vidēji iepriekš minētās šo triju šķirņu ābolu cenas vismaz par 10 % pārsniedza citur Itālijā audzētu šo pašu šķirņu ābolu vidējās cenas.

Atsauce uz specifikācijas publikāciju

(šīs regulas 6. panta 1. punkta otrā daļa)

Viss produkta specifikācijas teksts ir pieejams tīmekļvietnē

http://www.politicheagricole.it/flex/cm/pages/ServeBLOB.php/L/IT/IDPagina/3335

vai,

tieši atverot Lauksaimniecības, pārtikas un mežsaimniecības politikas ministrijas mājaslapu (www.politicheagricole.it) , uzklikšķinot uz “Qualità” (ekrāna augšdaļas labajā pusē), tad uz “Prodotti DOP IGP STG” (ekrāna kreisajā malā) un, visbeidzot, uz “Disciplinari di Produzione all’esame dell’UE”.

(1) OV L 179, 19.6.2014., 17. lpp.